Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni ddeċidiet li twieġeb b'mod pożittiv għall-Inizjattiva taċ-Ċittadini Ewropej (European Citizens' Initiative, ECI) “End the Cage Age”, u b'hekk saret is-sitt inizjattiva ta' suċċess appoġġata minn aktar minn 1 miljun ċittadin madwar l-UE. Fit-tweġiba tagħha, il-Kummissjoni tistabbilixxi pjanijiet għal proposta leġiżlattiva sal-2023 biex jiġu pprojbiti gaġeġ għal għadd ta' annimali tal-irziezet. Il-proposta se tiġi bħala parti mir-reviżjoni li għaddejja bħalissa tal-leġiżlazzjoni dwar il-benessri tal-annimali skont l-Istrateġija “Mill-Għalqa sal-Platt”. Din l-Inizjattiva taċ-Ċittadini tirrifletti domanda għal tranżizzjoni lejn sistemi tal-irziezet aktar etiċi u sostenibbli, inkluża reviżjoni tar-regoli eżistenti tal-UE dwar il-benessri tal-annimali. It-tweġiba għal din id-domanda tas-soċjetà hija prijorità għolja għall-Kummissjoni, f'konformità mal-impenji tagħha fl-Istrateġija Mill-Għalqa sal-Platt u l-Patt Ekoloġiku Ewropew. It-tweġiba tal-Kummissjoni għall-ECI Filwaqt li l-annimali kollha tar-razzett jibbenefikaw mil-leġiżlazzjoni attwali dwar il-protezzjoni tal-annimali, it-tiġieġ tal-bajd, it-tiġieġ tas-simna, il-ħnieżer nisa u l-għoġġiela biss huma koperti mir-regoli dwar it-tqegħid fil-gaġeġ. Fit-tweġiba tagħha għall-ECI, il-Kummissjoni timpenja ruħha li tippreżenta, sa tmiem l-2023, proposta leġiżlattiva biex gradwalment telimina, u finalment tipprojbixxi, l-użu ta' sistemi ta' gaġeġ għall-annimali kollha msemmija fl-Inizjattiva. B'mod partikolari, il-proposta tal-Kummissjoni se tikkonċerna: Bħala parti mill-Istrateġija Mill-Għalqa sal-Platt tagħha, il-Kummissjoni diġà impenjat ruħha li tipproponi reviżjoni tal-leġiżlazzjoni dwar il-benessri tal-annimali, inkluż dwar it-trasport u t-trobbija, li bħalissa għaddejja minn kontroll tal-idoneità, li għandha tiġi ffinalizzata sas-sajf tal-2022. B'mod parallel mal-leġiżlazzjoni u biex tiġi ffaċilitata tranżizzjoni bilanċjata u ekonomikament vijabbli għal irziezet mingħajr gaġeġ, il-Kummissjoni se tfittex miżuri speċifiċi ta' appoġġ f'oqsma ta' politika ewlenin relatati, bħall-kummerċ u r-riċerka u l-innovazzjoni. B'mod partikolari, il-Politika Agrikola Komuni l-ġdida se tipprovdi appoġġ finanzjarju u inċentivi - bħall-istrument il-ġdid tal-ekoskemi - biex ir-raħħala jiġu megħjuna javvanzaw għal faċilitajiet aktar favur l-annimali f'konformità mal-istandards il-ġodda. Barra minn hekk, l-Istati Membri jistgħu jisiltu mill-Fond għal Tranżizzjoni Ġusta u mill-Faċilità għall-Irkupru u r-Reżiljenza biex jappoġġaw lir-raħħala fl-adattament għal sistemi mingħajr gaġeġ. Il-passi li jmiss Billi t-tmiem tal-użu tal-gaġeġ se jirrikjedi bidliet fis-sistemi tal-irziezet attwali, il-Kummissjoni se tqis l-implikazzjonijiet soċjoekonomiċi u ambjentali tal-miżuri li għandhom jittieħdu u l-benefiċċji għall-benessri tal-annimali f'valutazzjoni tal-impatt li għandha titlesta qabel tmiem l-2022. F'dan il-kuntest, se ssir konsultazzjoni pubblika sa mhux aktar tard mill-bidu tal-2022. Il-Kummissjoni se tivvaluta l-fattibbiltà li taħdem lejn il-leġiżlazzjoni proposta li tidħol fis-seħħ mill-2027. Il-Membri tal-Kulleġġ qalu: Il-Viċi President għall-Valuri u t-Trasparenza, Věra Jourová, qalet: “Kif juri l-eżitu ta' suċċess ta' din l-Inizjattiva, il-kontribut taċ-ċittadini jista' jagħmel differenza reali, li twassal għal proposti leġiżlattivi konkreti mill-Kummissjoni. Smajna t-tħassib ta' miljuni ta' nies dwar il-kundizzjonijiet tal-għajxien tal-annimali tal-irziezet u se nirrispondu għalih. Il-messaġġ tiegħi liċ-ċittadini tal-UE huwa sempliċi: l-ECI qiegħda hemm għalik, toqgħodx lura milli tużaha!” Stella Kyriakides, il-Kummissarju għas-Saħħa u s-Sikurezza Alimentari, qalet: “L-annimali huma esseri senzjenti u għandna responsabbiltà morali u soċjetali biex niżguraw li l-kundizzjonijiet fl-irziezet għall-annimali jirriflettu dan. Ir-rispons tal-lum huwa pass ewlieni lejn reviżjoni ambizzjuża tal-leġiżlazzjoni dwar il-benessri tal-annimali fl-2023, prijorità sa mill-bidu tal-mandat tiegħi. L-impenn tagħna huwa ċar: it-tneħħija gradwali tal-gaġeġ għall-annimali tar-razzett se tkun parti mill-azzjonijiet tagħna skont l-Istrateġija Mill-Għalqa sal-Platt u se twassal għal irziezet u sistemi tal-ikel aktar sostenibbli. Ninsab determinata li niżgura li l-UE tibqa' fuq quddiem nett tal-benessri tal-annimali fix-xena globali u li aħna nwettqu l-aspettattivi tas-soċjetà.” Janusz Wojciechowski, il-Kummissarju għall-Agrikoltura; “Sistema tal-ikel sostenibbli ma tistax teżisti mingħajr standards għoljin tal-benessri tal-annimali. Bis-saħħa taċ-ċittadini tagħna, il-Kummissjoni se tkun saħansitra aktar ambizzjuża f'dan ir-rigward u telimina gradwalment l-użu ta' sistemi ta' gaġeġ għall-irziezet tal-annimali. Il-Patt Ekoloġiku u l-Istrateġija Mill-Għalqa sal-Platt tiegħu, appoġġati mill-Politika Agrikola Komuni l-ġdida, se jkunu kruċjali fit-tranżizzjoni lejn sistemi tal-ikel sostenibbli. Din l-inizjattiva taċ-ċittadini tikkonferma biss li din it-tranżizzjoni twieġeb ukoll għal domanda soċjetali għal irziezet aktar etiċi u sostenibbli.” Sfond L-inizjattiva taċ-Ċittadini Ewropej (ECI) tnediet f'April 2012 bħala mezz għaċ-ċittadini biex jistabbilixxu l-aġenda f'firxa wiesgħa ta' oqsma ta' politika. Inizjattiva taċ-Ċittadini Ewropej tippermetti li miljun ċittadin minn għallinqas seba' Stati Membri tal-UE jistiednu lill-Kummissjoni Ewropea biex tipproponi azzjoni legali fl-oqsma fejn għandha s-setgħa li tagħmel dan. L-Inizjattiva taċ-Ċittadini Ewropej hija waħda mill-għodod innovattivi ewlenin għall-promozzjoni tad-demokrazija parteċipattiva fil-livell tal-UE. Sal-lum, il-Kummissjoni rċeviet 104 talbiet biex tniedi Inizjattiva taċ-Ċittadini Ewropej, u dan jinkludi żewġ Inizjattivi taċ-Ċittadini Ewropej ġodda li ġew irreġistrati llum. Minn dawn it-talbiet, 81 kienu f'oqsma ta' kompetenza tal-UE u ġew irreġistrati. Sitta sa issa laħqu l-limitu ta' miljun firma u ġew ippreżentati lill-Kummissjoni, b'“End the Cage Age” tkun l-aktar waħda reċenti. L-ewwel leġiżlazzjoni tal-UE dwar il-benessri tal-annimali ġiet adottata fl-1974 u minn dak iż-żmien evolviet u espandiet. Il-qafas legali attwali għaż-żamma ta' annimali mrobbija fl-irziezet jikkonsisti f'Direttiva ġenerali dwar il-protezzjoni tal-annimali mrobbija u miżmuma għal skopijiet ta' biedja u erba' direttivi speċifiċi. Id-Direttiva ġenerali tistabbilixxi prinċipji ġenerali u tħalli spazju għall-Istati Membri biex jadottaw dispożizzjonijiet aktar stretti, sakemm dawn ikunu kompatibbli mar-regoli tal-UE. L-erba' direttivi speċifiċi jirregolaw il-benessri tat-tiġieġ tal-bajd, tat-tiġieġ tas-simna, tal-għoġġiela u tal-ħnieżer. Ma teżisti l-ebda leġiżlazzjoni speċifika tal-UE dwar il-benessri tal-annimali għall-annimali l-oħra msemmija fl-ECI. Għal aktar informazzjoni: Mistoqsijiet u Tweġibiet Komunikazzjoni L-Inizjattiva taċ-Ċittadini Ewropej Benessri tal-Annimali Patt Ekoloġiku Ewropew Mill-għalqa sal-platt